म्हापशेंः काँग्रेस फुडारी राहूल गांधी हांणी आपल्या भाशणांतल्यान ओबीसी समाजाचो अपमान केल्लो ना. जाल्यार भाजपानूच ओबीसीचेर सदांच अन्याय केला आनी ओबीसी फुडाऱ्यांक लाचार करून तांचे फुडारपण सोंपोवपाचो यत्न केला, असो आरोप करून राहूल गांधी हांणी ओबीसी समाजाचो अपमान केल्ल्याचें भाजपान पुराव्या निशीं सिद्ध करचें. नाजाल्यार भाजपान जाहीर माफी मागची अशें आवाहन काँग्रेसचे आदले प्रदेशाध्यक्ष गिरीश चोडकार हांणी केलां.
 बुधवारा म्हापश्यां जिल्हो काँग्रेस कचेरेंत आयोजीत केल्ले पत्रकार परिशदेंत चोडणकार उलयताले. ह्या वेळार म्हणयारे अमरनाथ पणजीकार, संजय बर्डे, आदले मंत्री चंद्रकांत चोडणकार, जिल्होध्यक्ष विरेंद्र शिरोडकार, शशांक नार्वेंकार आनी हेर मानेस्त हाजीर आशिल्ले.
 हालींच भाजपान पत्रकार परिशद घेवन राहूल गांधीन ओबीसी समाजाचो अपमान केल्ल्याचो आरोप केल्लो. ह्या आरोपांचें काँग्रेसीन खंडन केलें. राहूल गांधी हांणी फक्त मोदी आडनांवाचेर टिप्पणी केल्ली. तांणी केन्नाच ओबीसी उतराचो उच्चार करूंक नाशिल्लो अशें स्पश्टीकरण चोडणकारान दिलें.
 ओबीसीची फक्त व्होट बँक म्हूण भाजपान सदांच वापर केला. आयजूय भाजपान दांत चिकित्सा म्हाविद्यालय आनी गोमॅकाँत गोंयांतल्या ओबीसी विद्यार्थ्यांक आरक्षणा पसून कुशीक दवरल्यात. ओबीसीक तांचे हक्क मेळोवपा खातीर न्यायालयांत धांव घेवची पडटा. भाजपा कडल्यान ओबीसी समाज आनी लोकांची दिशाभूल करपाचो यत्न जायत आसा. भाजपान ओबीसीचे खच्चीकरण करपा हेतान काँग्रेसीचे आठ आमदार फोडले. ओबीसीच्या फुडाऱ्यांचे नेतृत्व सोंपोवपाचो हो भाजपाचो कट आसा असो आरोप चोडणकारान केलो.
 भाजपान सदांच ओबीसी समाजा कडेन दुस्वासाचे भावनेन पळयलां. आरएएस आनी भाजपा हे मुळांतूच ओबीसी, एससी, एसटी आनी आरक्षणा आड आसात. ओबीसी समाजांतल्या खूबशा राजकी फुडाऱ्यांचे फुडारपण भाजपान सोंपयला.
 हाचे उदाहरण केंद्रीय मंत्री श्रीपाद नायक, मंत्री रवी नायक, मंत्री सुभाष शिरोडकार, मंत्री नीळकंठ हळर्णकार, दत्तप्रसाद नायक, अनील होबळे ह्या फुडाऱ्यांची भाजपांतली स्थिती आनी मानसन्मान पळोवन लक्षांत येता. केंद्रीय मंत्री आशिल्ले श्रीपाद नायक हांकां सरकारी कार्यावळीचें सादें आमंत्रणूय दिनात. हाचे वयल्यान भाजपाची ओबीसी समाजांतल्या फुडाऱ्यां विशीं आशिल्लो आदार दिसून येता अशी टिका चोडणकारान केली.
 काँग्रेस फुडारी अमरनाथ पणजीकारान म्हणलें, भाजपाचे कार्यकर्ते आरएसएसाच्या निर्देशना वयल्यान कितेंय बडबडटात. तांची आमकां दया येता. भाजपांत आशिल्ले ओबीसीचे फुडारी आपली बुद्धी वापरिनात. जाल्यार आरएसएस जे बरोवन दितात तेच पाठ करून पत्रकार परिशदेंत उलयतात. काँग्रेस फुडारी राहूल गांधी हांणी खंयच ओबीसीचो अपमान केल्लो ना. वा तांणी सगलेच मोदी चोर अशें म्हणलें ना. ज्या लोकांनी देशाक लुटले त्या लोकांची नांवां मोदी कशीं अशें उलोवप तांणी केल्लें. हातूंत ओबीसीचो अपमान कसो जालो. तशेंच राहूल गांधी हांणी ओबीसीचो खंय, केन्ना, कसो आनी खंयच्या उलोवपांत अमपान केला हाचे पुरावे लोकांक दिवचें अशें आव्हान तांणी केलें.
 आरएसएसच्या सांगण्या वयल्यान भाजपाचे फुडारी आनी कार्यकर्ते वागतात. आरएसएस ही संघटणा आरक्षणाच्या विरोधांत आसा. जाल्यार काँग्रेसीन ओबीसीक 27 टक्के आरक्षण मेळोवन दिलां. पूण फाटल्या णव वर्सांत भाजपान ओबीसी खातीर कितलीं कामां केल्यांत, तीं आंकडेवारी प्रमाण जाहीर करचीं. तशेंच देशाची लुबाडणूक करून पळ काडिल्ले मोदी नांवाचे दुबावीत चाेरूच आसात अशें हांवूय उलोवप करतां. आपल्याचेर गुन्यांव दाखल करात अशें आव्हान लेगीत चोडणकारान भाजपाक दिलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 